b'\n_START_ARTICLE_\nReduta\n_START_PARAGRAPH_\nReduta je utrdba ali sistem utrdb, ki je obi\xc4\x8dajno sestavljen iz zaprtega obrambnega dela zunaj ve\xc4\x8dje trdnjave in se po navadi opira na zemljino, \xc4\x8deprav so nekatere zgrajene iz kamna ali opeke. Namenjena je varovanju vojakov zunaj glavne obrambne \xc4\x8drte in je lahko stalna zgradba ali naglo konstruirana za\xc4\x8dasna utrdba. Beseda pomeni \xc2\xbbkraj umika\xc2\xab. Redute so bile sestavni del voja\xc5\xa1kih strategij ve\xc4\x8dine evropskih imperijev med kolonialno dobo, zlasti v zunanjih delih utrdb Vaubanovega sloga, ki so postale priljubljene v 17. stoletju, \xc4\x8deprav je koncept obstajal \xc5\xbee od srednjega veka. Reduta se razlikuje od redana (trikotna oblika obrambnega elementa) v tem, da je ta v zadnjem delu odprt, medtem ko je reduta v celoti zaprta ._NEWLINE_Pojav manevrskega vojskovanja v 20. stoletju je na splo\xc5\xa1no zmanj\xc5\xa1al pomen stati\xc4\x8dnih obrambnih elementov in obleganja.\n_START_SECTION_\nAngle\xc5\xa1ka dr\xc5\xbeavljanska vojna\n_START_PARAGRAPH_\nMed angle\xc5\xa1ko dr\xc5\xbeavljansko vojno so se pogosto gradile redute, da bi za\xc5\xa1\xc4\x8ditili starej\xc5\xa1e utrdbe pred u\xc4\x8dinkovitej\xc5\xa1im topni\xc5\xa1tvom v tem obdobju. Pogosto so bili blizu starodavnih utrdb majhni gri\xc4\x8di, ki so slu\xc5\xbeili kot obramba, vendar so bili v prej\xc5\xa1njih stoletjih ti predale\xc4\x8d pred utrdbami. Majhen hrib blizu Worcestra je bil uporabljen kot topni\xc5\xa1ka plo\xc5\xa1\xc4\x8dad, ko so parlamentarci leta 1646 uspe\xc5\xa1no oblegali mesto. Leta 1651 pred bitko za Worcester so ga rojalisti spremenili v utrdbo (ostanki katere so danes v parku Fort Royal Hill). V \xc4\x8dasu bitke za Worcester so parlamentarci reduto zasedli in obrnili topove proti Worcestru, s \xc4\x8demer so onemogo\xc4\x8dili obrambo. Ta akcija je dejansko kon\xc4\x8dala bitko, zadnjo v angle\xc5\xa1ki dr\xc5\xbeavljanski vojni.\n_START_SECTION_\nMalta\n_START_PARAGRAPH_\nOd leta 1715 naprej je na Malti vite\xc5\xa1ki red svetega Janeza Krstnika (ivanovci) gradil \xc5\xa1tevilne redute v okviru prizadevanj za izbolj\xc5\xa1anje obalne fortifikacije otokov. Zgrajene so bile sredi zalivov, da bi prepre\xc4\x8dile izkrcanje sovra\xc5\xbenim silam in branile obalne baterije._NEWLINE_Na zasnovo redut so vplivale tiste, zgrajene v francoskih kolonijah. V celoti je bilo zgrajenih enajst petkotnih redut in nekaj polkro\xc5\xbenih ali pravokotnih. Ve\xc4\x8d je bilo poru\xc5\xa1enih v preteklih letih, nekatere pa so \xc5\xa1e vedno ohranjene, kot so redute Briconet, Saint George in Ximenes._NEWLINE_Zgrajene so bile tudi \xc5\xa1tiri tour-reduits. Zgrajene so bile v obliki stolpa, z vrsto strelnic za mu\xc5\xa1kete. Tri so bile okoli zaliva Marsaxlokk, ena pa v mestu Marsalforn na Gozu. Edina, ki \xc5\xa1e vedno obstaja, je stolp Vend\xc3\xb4me v Marsaxlokku. _NEWLINE_Med obleganjem Malte 1798\xe2\x80\x931800 so malte\xc5\xa1ki uporniki zgradili \xc5\xa1tevilne utrdbe za bombardiranje francoskih polo\xc5\xbeajev in odvra\xc4\x8danje morebitnih protinapadov. Ve\xc4\x8dina utrdb so bile baterije, vendar sta bili zgrajeni vsaj dve reduti: Windmill in \xc5\xbbabbar. Leta 1799 so britanske sile zgradile tudi San Rocco in San Lucian. Danes ni ohranjena nobena iz \xc4\x8dasa francoske blokade._NEWLINE_V poznem 19. stoletju so Britanci zgradili reduto blizu Fomm ir-Ri\xc4\xa7 kot del Viktorijine linije (Veliki zid na Malti).'